## Odluka o izmjenama i dopunama Odluke o ograničenju ulaganja kreditnih institucija u kapital nefinancijskih institucija i materijalnu imovinu

### NN 160/2013 (31.12.2013.), Odluka o izmjenama i dopunama Odluke o ograničenju ulaganja kreditnih institucija u kapital nefinancijskih institucija i materijalnu imovinu

HRVATSKA NARODNA BANKA

3370

Na temelju članka 4. stavka 1. točke 40. i članka 89. stavka 3. Uredbe (EU) br. 575/2013 (SL, L 176, 27. 6. 2013. i L 208, 2. 8. 2013.), članka 161. stavka 1. točke 9. i članka 197. stavka 2. Zakona o kreditnim institucijama (»Narodne novine«, br. 117/2008., 74/2009., 153/2009., 108/2012. i 54/2013.) te članka 43. stavka 2. točke 9. i članka 77. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O OGRANIČENJU ULAGANJA KREDITNIH INSTITUCIJA U KAPITAL NEFINANCIJSKIH INSTITUCIJA I MATERIJALNU IMOVINU

Članak 1.

U Odluci o ograničenju ulaganja kreditnih institucija u kapital nefinancijskih institucija i materijalnu imovinu (»Narodne novine«, br. 1/2009., 75/2009. i 67/2013.) naziv Odluke mijenja se i glasi »Odluka o provedbi Uredbe (EU) br. 575/2013 u dijelu kojim se uređuju ulaganja kreditnih institucija u kvalificirane udjele izvan financijskog sektora i o ograničenju ulaganja kreditnih institucija u materijalnu imovinu«.

Članak 2.

Članak 1. mijenja se i glasi:

»Ovom se Odlukom radi provedbe Uredbe (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL, L 176, 27. 6. 2013., u nastavku teksta: Uredba (EU) br. 575/2013) pobliže uređuju:

1) postupanje kreditnih institucija u slučaju prekoračenja ograničenja u vezi s kvalificiranim udjelima izvan financijskog sektora iz članka 89. stavaka 1. i 2. Uredbe (EU) br. 575/2013,

2) način i uvjeti za ulaganja kreditnih institucija u materijalnu imovinu, a osobito izračun ograničenja i iznimke pri izračunu i

3) izvještavanje Hrvatske narodne banke o ulaganjima.«.

Članak 3.

U članku 2. iza riječi: »usluga« brišu se zarez i riječi: »osim institucija za elektronički novac«.

Članak 4.

Naziv glave 2. mijenja se i glasi: »Ulaganje u kvalificirane udjele izvan financijskog sektora«.

Naslov iznad članka 3. mijenja se i glasi: »Ulaganja u kvalificirane udjele izvan financijskog sektora«.

Članak 3. mijenja se i glasi:

»Kreditna institucija dužna je na kvalificirani udio u društvu koje nije jedno od društava iz članka 89. stavka 1. točaka a) i b) Uredbe (EU) br. 575/2013, ako iznos tog kvalificiranog udjela prelazi ograničenja propisana člankom 89. stavcima 1. i 2. Uredbe (EU) br. 575/2013, primijeniti odredbu članka 89. stavka 3. točke a) te Uredbe.«.

Članak 5.

Članci od 4. do 8. brišu se.

Članak 6.

Članak 9. mijenja se i glasi:

»(1) Kreditna institucija dužna je na pojedinačnoj osnovi pridržavati se odredaba ove Odluke u dijelu kojim se uređuje ulaganje u materijalnu imovinu.

(2) Matična kreditna institucija u RH dužna je za svoju grupu kreditnih institucija u Republici Hrvatskoj pridržavati se odredaba ove Odluke u dijelu kojim se uređuje ulaganje u materijalnu imovinu na konsolidiranoj osnovi.

(3) Kreditna institucija sa sjedištem u Republici Hrvatskoj koja je društvo kći matičnom financijskom holdingu ili matičnom mješovitom financijskom holdingu u grupi kreditnih institucija u RH, dužna je ispunjavati odredbe ove Odluke u dijelu kojim se uređuje ulaganje u materijalnu imovinu na osnovi konsolidiranoga financijskog položaja toga financijskog odnosno mješovitog financijskoga holdinga.«.

Članak 7.

Članak 10. stavak 1. mijenja se i glasi:

»(1) Ukupna ulaganja kreditne institucije u materijalnu imovinu ne smiju prelaziti 40% regulatornoga kapitala kreditne institucije.«.

Članak 8.

Članak 12. mijenja se i glasi:

»Pri izračunu ulaganja iz članka 10. stavka 1. ove Odluke ne uključuje se ulaganje u materijalnu imovinu koju je kreditna institucija stekla, u prve dvije godine nakon stjecanja, u zamjenu za svoje tražbine u postupku financijskog restrukturiranja osim financijskog restrukturiranja provedenog u predstečajnom postupku te u stečajnom ili ovršnom postupku, kao i primjenom instrumenata osiguranja tražbina u skladu s Ovršnim zakonom.«.

Članak 9.

Članak 14. mijenja se i glasi:

»Kreditna institucija dužna je, na način, u rokovima i obrascima propisanima Odlukom o nadzornim izvještajima kreditnih institucija te Uputom za statističko i bonitetno izvješćivanje, izvještavati Hrvatsku narodnu banku u vezi s ulaganjima:

– u kvalificirane udjele izvan financijskog sektora prema odredbama članaka 89. – 91. Uredbe (EU) br. 575/2013,

– u kapital drugih pravnih osoba i

– u materijalnu imovinu prema odredbama ove Odluke.«.

Članak 10.

Ova Odluka objavljuje se u »Narodnim novinama« i stupa na snagu 1. siječnja 2014.

O. br: 330-020/12-13/BV

Zagreb, 20. prosinca 2013.

Guverner

prof. dr. sc. Boris Vujčić, v. r.

Odluka, NN 160/2013-3370